b'\n_START_ARTICLE_\nEmanuel Josip Kova\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je 6. razredov fran\xc4\x8di\xc5\xa1kanske gimnazije v Novem mestu (1821-1827) in bogoslovje v Ljubljani ter bil leta 1836 posve\xc4\x8den v ma\xc5\xa1nika. Najprej je slu\xc5\xbeboval v Trstu in \xc5\xbdminju, 1847 je postal dekan v Dolini pri Trstu, 1851 nadzornik ljudskih \xc5\xa1ol v Trstu in 1854 kanonik v Trstu. _NEWLINE_Prve pesmi je objavil v II. in IV. zvezku Krajnske \xc4\x8dbelice. Prvi\xc4\x8d je opisal naravo in nagalasil versko misel, drugi\xc4\x8d pa je v verzih objavil prevod Fellingerjeveve pesmi Trinklied (Modri pivec). V imenu \xc5\xa1tudentov 1. letnika bogoslovja je zlo\xc5\xbeil pesem Visoke \xc4\x8dasti vrednimu gospodu...Supanu Jakopu (Ljubljana, 1832). V Trstu se je v slu\xc5\xbebi \xc5\xa1olskega nadzornika trudil, da se pri pouku uporablja tudi sloven\xc5\xa1\xc4\x8dina. Bil je sodelavec Drobtinic (1858-1863) in Zgodnje Danice (1860-1867). V obeh je objavil nekaj spisov v prozi in \xc5\xbeivljenjepise Matev\xc5\xbea Ravnikarja (1858), Jo\xc5\xbeefa Balanta (1865/1866) in \xc5\xa1e nekaterih drugih duhovnikov, ter pripovedni pesmi\xc2\xa0: Sveti Ceno in sv. Justina (1858), Zlati perstan, Marija Pomo\xc4\x8dnica (1859/1860) in Vite\xc5\xbeki Strunjar (1862). V Zgodnjo Danico je po\xc5\xa1iljal dopise iz Trsta, za\xc4\x8detke zgodovine Dru\xc5\xbebe Jezusove in Sonetni venec z akrostihom Vivat Pius nonus. Napisal je tudi zgodovino tr\xc5\xbea\xc5\xa1ke \xc5\xa1kofije, ki pa je ostala v rokopisu. Kova\xc4\x8di\xc4\x8d je bil spreten verzifikator, v njegovih pesmih pa se \xc4\x8duti premajhna pesni\xc5\xa1ka nadarjenost.'